Polisiebeampte skiet glo juffrou, homselfArgieffoto: SAPD/Facebook ŉ Polisiebeampte van Mthatha in die Oos-Kaap het homself glo doodgeskiet ná ŉ onderonsie met ŉ juffrou in Qumbu. “Die 58-jarige adjudant-offisier, wat deel was van Mthatha se openbareorde-eenheid, het die 45-jarige vrou Maandag tydens die voorval geskiet en gewond,” het kol. Sibongile Soci, woordvoerder van die polisie, gesê. “Dit het omstreeks 12:00 by die skool in Qumbu gebeur. Die beampte het homself vermoedelik daarna doodgeskiet. Hy is op die toneel dood.” Hy was nie aan diens ten tyde van die voorval nie. Die onderwyseres is na ŉ hospitaal in Mthatha gehaas. “Die motief vir die skietery is onbekend en vorm deel van die ondersoek,” het Soci bygevoeg. Mali Mtima, provinsiale woordvoerder van die departement van onderwys, het gesê die departement hanteer die saak. “Die departement stel ŉ verslag op en ons bevestig dat ons saam met die polisie werk,” het Mtima gesê. “Daar is berading vir personeel by die skool gereël.” Dit is nie bekend of die onderwyseres en die oorledene verwant was aan mekaar nie.